Folkekirken er i sin fulde ret til at ansætte en mandlig præst frem for en kvindelig - altså forskelsbehandle udelukkende på grund af køn. Men det er en dårlig idé, som alligevel ikke er tidssvarende, lyder det fra Biskop i Aalborg Stift Thomas Reinholdt Rasmussen. - Jeg har personligt aldrig brugt den mulighed i de 8-10 år, jeg har været med til at ansætte præster - og mig bekendt er det 25 år siden, nogen herfra sidst har brugt den, siger han. Biskoppen er dermed enig med flertallet af de landets ti biskopper, der vil af med den omstridte regel - viser en rundspørge foretaget af DR. Folkekirken og trossamfund må ellers som de eneste arbejdspladser i Danmark fravige ligebehandlingsloven, som sikrer lige vilkår mellem mænd og kvinder på arbejdsmarkedet. Undtagelsen fra ligebehandlingsloven blev ifølge Kirkeministeriet indført for at beskytte religionsfriheden, skriver DR. Overflødig regel Biskoppen i Aalborg Stift kalder muligheden for at fravælge kvindelige præster for 'overflødig'. I stiftet er 58 procent af præsterne kvinder, og dét tal taler for sig selv, mener biskoppen. - Så du kan nok se, at vi er rigtig glade for at ansætte kvindelige præster hos os, så det er ikke en mulighed, vi bruger, og det sender også et forkert signal. Vi ansætter ikke efter køn, seksualitet eller race, men efter kvalifikationer, siger han. Thomas Reinholdt Rasmussen husker ikke, at man i menighedsrådene i Aalborg Stift har haft diskussionen, fordi ingen har henvendt sig med en klage. Han mener derfor ikke, at det vil ændre noget i praksis, hvis det fremover ikke længere bliver lovligt at fravælge kvindelige præster til fordel for mænd. - Men det vil dog sende et stærkt signal om, at folkekirken har præster uanset køn. Folkekirken er first movers Ifølge biskoppen er Folkekirken altid gået forrest i jagten på ligestilling. Siden 1947 har man haft kvindelige præster som en af de første institutioner i landet - længe inden man i Forsvaret tillod kvindelige officerer i 1974. - Så folkekirken er first movers på kønsområdet. Vi har haft kvindelige præster i 75 år, og de er en fuldt ud integreret del af folkekirken. Så vi godtager altså ikke en forskelsbehandling, siger Thomas Reinholdt Rasmussen. Landets biskopper vil nu tage kontakt til kirkeministeren for at drøfte, om der kan ændres i loven.

Referat:
Et flertal af Danmarks ti biskopper vil af med omstridt regel, der tillader at kønsdiskriminere mellem mandlige og kvindelige præster ved ansættelse. Biskop i Aalborg Stift Thomas Reinholdt Rasmussen er en af dem.